Davlat boshqaruvi organlari va mahalliy davlat hokimiyati organlarida qonun hujjatlarining turkumlashtirilgan hisobini yuritish qoidalariga o‘zgartirishlar va qo‘shimcha kiritish to‘g‘risida

O‘zbekiston Respublikasining “Jismoniy va yuridik shaxslarning murojaatlari to‘g‘risida”gi Qonuniga va O‘zbekiston Respublikasi Prezidentining 2011-yil 23-avgustdagi PQ-1602-son “O‘zbekiston Respublikasi Adliya vazirligi faoliyatini yanada takomillashtirish chora-tadbirlari to‘g‘risida”gi qaroriga asosan buyuraman:
 1. O‘zbekiston Respublikasi adliya vazirining 2012-yil 14-fevraldagi 39-mh-son buyrug‘i (ro‘yxat raqami 2326, 2012-yil 14-fevral) (O‘zbekiston Respublikasi qonun hujjatlari to‘plami, 2012-y., 7-son, 72-modda) bilan tasdiqlangan Davlat boshqaruvi organlari va mahalliy davlat hokimiyati organlarida qonun hujjatlarining turkumlashtirilgan hisobini yuritish qoidalariga ilovaga muvofiq o‘zgartirishlar va qo‘shimcha kiritilsin.
 2. Mazkur buyruq davlat ro‘yxatidan o‘tkazilsin va Idoraviy me’yoriy hujjatlarni davlat ro‘yxatidan o‘tkazish boshqarmasi (B. Boliyev) Idoraviy normativ-huquqiy hujjatlarning davlat reyestriga tegishli yozuv kiritsin.
 3. Qonun hujjatlarini turkumlash va huquqiy axborot boshqarmasi (D. Sa’dullayev) mazkur idoraviy normativ-huquqiy hujjatni “O‘zbekiston Respublikasi qonun hujjatlari to‘plami — Sobraniye zakonodatelstva Respubliki Uzbekistan”da nashr etilishini ta’minlasin.
 4. Mazkur buyruq rasmiy e’lon qilingan kundan e’tiboran kuchga kiradi.
 5. Mazkur buyruq ijrosini nazorat qilish vazirning birinchi o‘rinbosari M. Ikramov zimmasiga yuklansin.
 1. Muqaddima quyidagi mazmundagi xatboshi bilan to‘ldirilsin:
 “Boshqa organlarga qonun hujjatlarining turkumlashtirilgan hisobini yuritishda mazkur Qoidalar talablaridan foydalanish tavsiya etiladi.”.
 2. 3-bandning to‘qqizinchi xatboshisi quyidagi tahrirda bayon etilsin:
 “jismoniy va yuridik shaxslarning murojaatlari;”.
 3. 15-bandning ikkinchi xatboshisi quyidagi tahrirda bayon etilsin:
 “Normativ-huquqiy hujjatlarning nazorat nusxalariga o‘zgartish va qo‘shimchalar aks ettirilgan matn yopishtiriladi (normativ-huquqiy hujjat yoki uning tuzilmaviy birliklari o‘z kuchini yo‘qotgan deb hisoblangan yoxud alohida raqamlar, so‘zlar, jumlalar, grafalar, bloklar va pozitsiyalar chiqarib tashlangan, shuningdek normativ-huquqiy hujjat yangi tahrirda qabul qilingan hollar bundan mustasno).”.